SA Kaasfees bekroon as Fees van die Jaar op Wêreldtoerismedag - ProAgri
by Specialist Writer 4th October 2018, 3:14 pm 305 Views 0 Comments
Mnr Henry Prins (KWDM Munisipale Bestuurder); Raadsheer (Dr) Helena von Schlicht (KWDM Uitvoerende Burgemeester); Johan Ehlers (Agri-Expo Hoof Uitvoerende Beampte), Isabeau Botha (Agri-Expo Korporatiewe Kommunikasiebestuurder), Raadslid Kobus du Plessis (KWDM Portefeulje: Plaaslike Ekonomiese Ontwikkeling) en mnr Rhian van Wyk (KWDM Adjunk Direkteur: Plaaslike Ekonomiese Ontwikkeling).
Die Fees van die Jaar-toekenning is deur die Kaapse Wynland Distriksmunisipaliteit se Uitvoerende Burgemeester, Raadsheer (Dr) Helena von Schlicht gemaak, as deel van die sesde jaarlikse Burgemeester-toerismetoekennings tydens 'n galafunksie by Simonsvlei buite die Paarl. Dié toekennings vier die prestasie van rolspelers in die Kaapse Wynland-toerismebedryf.
Die uitvoerende burgemeester het die SA Kaasfees in haar toespraak uitgelig as 'n wêreldberoemde hoogtepunt vir besoekers aan die Kaapse Wynland. Volgens 'n verklaring benadruk die toekennings die waarde wat toerisme tot die plaaslike ekonomie sowel as tot positiewe internasionale verhoudinge bydra. Vir elke agt toeriste wat in die distrik oornag, word een nuwe permanente werksgeleentheid geskep.
Volgens Johan Ehlers, hoof uitvoerende beampte van Agri-Expo, het die SA Kaasfees sedert 2002 gegroei tot een van die grootste kulinêre buitelugbyeenkomste in Afrika. Dié wêreldklasgeleentheid lok tot 30 000 besoekers oor drie dae waarvan meer as 40% van buite die Wes-Kaap kom. Die fees word beskou as 'n uitstekende platform vir besighede om nuwe produkte bekend te stel en hulle handelsmerke onder verbruikers en die handel se aandag te bring, insluitend vele kleinkaasmakers wat reeds groot sukses behaal het danksy hulle deelname aan die fees.
"Dit is vir Agri-Expo 'n besonderse voorreg om deur die streek se owerhede vereer te word vir die SA Kaasfees se bydrae tot toerisme," sê Ehlers. "Die fees is 'n unieke kulinêre ervaring van kaas en sy vele pasmaats, met meer as 160 uitstallers wat hulle produkte ten toon stel en bewusmaking skep oor die veelsydigheid van die verskeidenheid van SA se kaas- en verwante produkte. Dit is egter soveel meer as net 'n fees – dit omvat vernuwing, werkskepping, entrepreneurskap, produkontwikkeling en natuurlik verbruikerbewusmaking," voeg Ehlers by. "Dit is veral verblydend dat ons deur middel van die fees 'n direkte ekonomiese impak maak deur werkskepping in die onmiddelike omgewing en ook kleinboere en ander entrepreneurs se produkbemarking 'n hupstoot kan gee."
Ander suksesse sluit in mediablootstelling van meer as R40-miljoen wat jaarliks genereer word, die feit dat dit 'n waterwysfees is met geen impak op die waterrooster nie, en suksesvolle langtermynvennootskappe vestig tussen rolspelers in die landbou- en toerismebedryf, sowel die regering as private sektor.
"Toerisme is almal se besigheid, ook landbou s'n, veral in die wynlande waar plase die ruggraat van wyntoerisme vorm – beide vir die skep van besoekerservarings asook van werksgeleenthede," sê Ehlers. "Landbou bied vele geleenthede om toerisme in die Wes-Kaap te bemark. Verbruikers is vandag meer avontuurlustig en daarom moet ons hulle aan die volle waardeketting blootstel – van die dier in die veld tot die kaas op hulle bord. Die uitdaging van vernuwing beteken ons moet saamwerk om voortdurend eerlike en onvergeetlike ervarings te bied wat besoekers se verwagtinge oortref."
Volgens Ehlers sien hulle uit daarna om hierdie vennootskappe verder uit te bou met die oog op die Statebond se 30ste Internasionale Landboukonferensie wat in 2022 deur Agri-Expo in die Kaap aangebied sal word.
Die SA Kaasfees is reeds verskeie keer bekroon, waaronder as die beste Verbruikersuitstalling in Afrika (groter as 12 000m²) deur AAXO (Association for African Exhibition Organisers).
Die 18de SA Kaasfees vind van Vrydag 26 tot Sondag 28 April 2019 op Sandringham buite Stellenbosch plaas. Kaartjies is vanaf 1 Desember by Computicket beskikbaar. Vir meer, besoek www.sacheesefestival.co.za.